DEĊIŻJONI TAL-KUMMISSJONI
tal-25 ta’ April 2007
li temenda d-Deċiżjoni 2007/30/KE fir-rigward ta’ miżuri tranżitorji għal ċerti prodotti tal-ħalib miksuba fil-Bulgarija
(notifikata taħt id-dokument numru C(2007) 1787)
(Test b’relevanza għaż-ŻEE)
(2007/264/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta’ Adeżjoni tal-Bulgarija u tar-Rumanija, u b’mod partikolari l-Artikolu 42 tiegħu,
Billi:
(1)
Id-Deċiżjoni tal-Kummissjoni 2007/30/KE tat-22 ta’ Diċembru 2006 li tistipula miżuri tranżitorji għat-tqegħid fis-suq ta’ ċerti prodotti li ġejjin mill-annimali miksuba fi stabbilimenti fil-Bulgarija u r-Rumanija (1) tistipula ċerti miżuri tranżitorji għal prodotti li jiġu mill-annimali li jaqgħu fl-ambitu tar-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (2) u miksuba fi stabbilimenti fil-Bulgarija u r-Rumanija sal-31 ta’ Diċembru 2006.
(2)
Il-Bulgarija issa talbet il-possibilità li tesporta lejn pajjiżi terzi ċerti prodotti tal-ħalib miksuba fi stabbilimenti f'dak l-Istat Membru qabel il-31 ta’ Diċembru 2006 li jaqgħu fl-ambitu tad-Deċiżjoni 2007/30/KE.
(3)
Din it-talba tista’ tingħata bis-saħħa tal-kondizzjonijiet ta’ l-Artikolu 12 (1) tar-Regolament (KE) Nru 178/2002 tal-Parlament Ewropew u tal-Kunsill (3). F’dan il-qafas, il-Bulgarija pprovdiet it-tagħrif meħtieġ dwar il-ftehim tal-pajjiżi ta’ destinazzjoni.
(4)
Id-Deċiżjoni 2007/30/KE għandha għalhekk tiġi emendata skond dan.
(5)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 2(1) tad-Deċiżjoni 2007/30/KE jiżdied is-sottoparagrafu li ġej:
“Barra minn hekk, il-prodotti tal-ħalib miksuba fi stabbilimenti fil-Bulgarija jistgħu jiġu esportati lejn pajjiżi terzi sal-31 ta’ Diċembru 2007 sakemm l-esportazzjoni titwettaq skond l-Artikolu 12 tar-Regolament (KE) Nru 178/2002 tal-Parlament Ewropew u tal-Kunsill (*).
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 25 ta’ April 2007.